અદાણી એન્ટરપ્રાઈસે બુધવારે તેના ત્રિમાસિક પરિણામ જાહેર કર્યા હતા, જેમાં તેનો નેટ પ્રોફિટ ત્રણ ગણો ઉછળીને 172 કરોડ રૂપિયા થઈ ગયો હતો. ગયા વર્ષે આ ગાળામાં તેનો પ્રોફિટ 59 કરોડ રૂપિયા હતો. કંપનીની આવક 7 ટકા વધીને 9155 કરોડ રૂપિયા થઈ હતી. ગત વર્ષે આ ગાળામાં આવક 8546 કરોડ રૂપિયા હતી. માઈન ડેવલપમેન્ટ એન્ડ ઓપરેશન (MDO) બિઝનેસ અંગે કંપનીએ કહ્યું હતું કે કંપનીએ સપ્ટેમ્બરના ક્વાર્ટરમાં છત્તીસગઢમાં પાર્સા કેન્ટ કોલ માઈન્સ ખાતેથી 30.9 લાખ ટન વોશ્ડ કોલ રાજસ્થાન રાજ્ય વિદ્યુત ઉત્પાદન નિગમને સપ્લાય કર્યો હતો. ગત વર્ષે આ ગાળામાં 17.1 લાખ ટન વોશ્ડ કોલ સપ્લાય કર્યો હતો. આમ, તેમાં 81 ટકાની નોંધપાત્ર વૃદ્ધિ થઈ હતી. સોલાર મેન્યુફેક્ચરિંગ અંગે કંપનીએ કહ્યું હતું કે તેણે મુંદ્રા સેઝ ખાતે ભારતનો સૌથી મોટો સોલાર સેલ અને મોડ્યૂલ ઉત્પાદન એકમ સ્થાપ્યો છે. પ્રથમ તબક્કામાં 1.2 ગીગા વોટ ક્ષમતા ઊભી કરાઈ છે, જેનું કોમર્શિયલ ઉત્પાદન 24 મે, 2017થી શરૂ થઈ ગયું છે. વોલ્યુમ 56 ટકા વધી ગયું છે.